वह मेरे छोटे भाई जैसा है. जब हमने एक साथ पहली फिल्म ‘‘हीरोपंती’’ की थी, उस वक्त दूसरी फिल्म करने की हमारी कोई योजना नहीं थी. यह फिल्म लोगों को पसंद आयी और हिट हो गयी. तो लोगों ने चाहा कि हम दूसरी फिल्म एक साथ करें, इसलिए हमने ‘बागी’ की. यह भी पसंद कर ली गयी. तो अब लोगों की इच्छा का सम्मान करते हुए हमने तीसरी फिल्म ‘‘मुन्ना माइकल’’ की है. सच यह है कि ‘बागी’ के बाद मैं छुट्टी मनाने जा रहा था. तभी टाइगर श्राफ का फोन आया कि आपने ‘हीरोपंती’ के समय एक कहानी सुनायी थी, तो क्यों न उस पर फिल्म बनाएं. मैंने उससे कहा कि मैं छुट्टी मनाने स्पेन जा रहा हूं और आइफा भी जाउंगा. वहां से वापस आने के बाद हम मिलेंगे, तब इस पर बात करेंगे. जब मैं वापस आया, तो टाइगर मेरे पास आए. बात करते करते फिल्म बन गयी. अब यह फिल्म प्रदर्शित हुई है. पर हमने अगली फिल्म की कोई योजना नहीं बनायी है.